钦定古今图书集成/明伦汇编/氏族典/第311卷 > 《廖用贤尚友录》 > 程灵洗
## 钦定古今图书集成/明伦汇编/氏族典/第311卷 > 《廖用贤尚友录》 > 程灵洗

按《陈书程灵洗传》，“灵洗，字元涤，新安海宁人也。少以
勇力闻。侯景之乱，灵洗聚徒据黟、歙以拒景。景军据
有新安，新安太守萧隐奔依灵洗，灵洗奉以主盟。梁
元帝于荆州承制，又遣使间道奉表。刘神茂自东阳
建义拒贼，灵洗攻下新安，与神茂相应。元帝授持节、
通直散骑常侍、都督新安郡诸军事、云麾将军、谯州
刺史资，领新安太守，封巴丘县侯。”进军建德，擒贼帅
赵桑干，以功授持节、散骑常侍、都督青冀二州诸军
事、青州刺史。王僧辩命灵洗从侯瑱西援荆州。荆州
陷，还都。高祖诛僧辩，灵洗率所领来援，其徒战不利，
遣使招谕，久之乃降，高祖深义之。绍泰元年，授使持
节、信武将军、兰陵太守，平徐嗣徽。灵洗有功，除南丹
阳太守，封遂安县侯。随周文育西讨王琳，败绩，为琳
所拘。明年，逃归，出为高唐、太原二郡太守，仍镇南陵，
迁太子左卫率。高祖崩，王琳前军东下，灵洗于南陵
破之。以功授持节、都督南豫州缘江诸军事、信武将
军、南豫州刺史，征为卫士将军。天嘉四年，周迪重寇
临川，以灵洗为都督击之，迪走。五年，迁中护军，出为
使持节、都督《郢巴武》三州诸军事、宣毅将军、郢州刺
史。废帝即位，改封重安县公。灵洗性严急，御下甚苛
刻，而号令分明，与士卒同甘苦，众亦以此依附。光大
二年，卒于州。谥曰忠壮。